Mette Gjerskov (S), 2007-02-20:
Vi er jo fuldstændig uenige om, hvad der vil ske ved en eventuel retssag.
Vi tror ikke engang, den vil blive rejst.
Og virkeligheden er, at enten er det ministeren, der ikke har tilstrækkelig store overarme, eller også er det detailhandelen, som har fået for meget spinat, sådan at det er dem, der vinder.
Virkeligheden er, at vi ikke kan få det frivillige mærke igennem med den detailhandel, vi har i Danmark, og det bliver vi altså nødt til at forholde os til.
Og mens mere end tusind mennesker i Danmark om året dør som resultat af fedme, sidder vi bare her og venter på Kyprianou.
Det synes jeg ikke er godt nok.
Jeg er fuldstændig sikker på, at EU-retten vil være enig med os.
Vi havde aldrig fået indført en eneste regel om salmonella i EU, hvis ikke vi var gået foran.
Hvad har ministeren tænkt sig at gøre ved det her problem?
Jeg ønsker også, at danske fødevarer skal være ernæringsmærkede.
Så spørgsmålet er: Hvordan skal vi så bruge kræfterne bedst muligt?
Hvordan skal vi gå ud og danne fælles front her?
Socialdemokraterne ønsker så, at vi skal køre en domssag her og bryde EU-lovgivningen.
Det mener jeg simpelt hen er spild af tid, for vi vurderer klart, at vi vil tabe sådan en sag.
Det vurderes fuldstændig usandsynligt, at vi vil vinde den.
Så det er spild af ressourcer, det er spild af tid.
Hvad kunne vi i stedet bruge den her tid til?
Til to ting.
For det første skal vi påvirke EU, påvirke Kommissionen, påvirke de øvrige medlemslande, gå ind nu konstruktivt og arbejde med, når de nye mærkningsregler for EU skal udformes senest ved udgangen af 2007; dér skal vi bruge kræfterne.
For det andet lancerer vi i april måned det frivillige ernæringsmærke i Danmark.
Vi skal bruge kræfterne på at påvirke detailhandelen, påvirke producenterne, gå ud og fortælle forbrugerne, at de skal efterspørge det her frivillige mærke; dér skal vi bruge kræfterne.
Jeg vil starte med at sige – jeg tror ikke, at jeg vil trampe så voldsomt meget rundt i EU-juraen; det kommer vi jo nok til at gøre under alle omstændigheder – at EU, som vi kender det og holder af det, jo med alle de gode ting også er en trillebør; den skal skubbes hele vejen, og sådan er det også med reglerne.
Det vil sige, at de steder, hvor der ikke er mur- og nagelfaste regler, skal de udfordres en gang imellem.
Og ministeren har fuldstændig ret i, at vi skal vælge vores kampe.
Den er her; det her er den kamp, der er værd at tage, og vi tror ikke på, at vi taber den.
Det synes jeg er vigtigt at få slået fast.
For det, der skal siges, er, at fedme nu har overhalet rygning i at være den største dødsårsag i Danmark, og det ernæringsmærke, ministeren nu vil fremføre, er det, vi andre kalder det hemmelige mærke, for det ligger på en hjemmeside et sted.
Det er ikke noget, en eneste forbruger får gavn af nede i supermarkederne.
Hvad vil ministeren gøre ved det?
Fttmo055.fm Page 4032
Friday, June 15, 2007 1:58 PM
Man kunne nemlig godt blive lidt i tvivl, hvis man har set dagspressen.
Men jeg synes, det er godt og positivt, at vi har fået slået fast, at Socialdemokraterne er med på den konstruktive EU-linje.
Så opfordrer man her så til, at vi skal udfordre EU-systemet, og at vi skal forsøge at gøre, hvad vi kan for at påvirke dem dernede.
Det kan man gøre på mange måder.
Jeg mener, at den rigtige måde er at indgå konstruktivt i arbejdet i EU, konstruktivt tage ned, meddele kommissæren, at det er noget, vi er optagede af, at vi ønsker at være med til at have indflydelse på de kommende mærkningsregler, som skal udarbejdes her i 2007, at vi ønsker et fælles EU-mærke, som skal være obligatorisk for alle fødevarer i alle medlemslande, altså arbejde på den måde, som nu engang er spillereglerne inden for EU-samarbejdet.
Så kan man sige: Skal vi teste EU-lovgivningen?
Ja, det kan vi godt gøre.
Det synes Socialdemokraterne åbenbart at vi skal.
Vi har været inde og vurdere, hvad der vil ske, hvis vi laver et obligatorisk ernæringsmærke i Danmark.
Kommissionen vil rejse en sag, og ja, vi vurderer klart, at vi vil tabe den sag.
Det er fuldstændig usandsynligt, at vi vil vinde den.